Document ID: 31992R1991

ΚΑΝΟΝΙΣΜΟΣ (ΕΟΚ) αριθ. 1991/92 ΤΟΥ ΣΥΜΒΟΥΛΙΟΥ της 13ης Ιουλίου 1992 για τη θέσπιση ειδικών μέτρων για τα σμέουρα που προορίζονται για μεταποίηση
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι η κατάσταση της κοινοτικής παραγωγής σμέουρων που προορίζονται για μεταποίηση έχει επιδεινωθεί- ότι η εν λόγω επιδείνωση δεν οφείλεται μόνο στον αυξημένο ανταγωνισμό από τρίτες χώρες, αλλά επίσης, και σε μεγάλο βαθμό, σε ελλείψεις διαρθρωτικού χαρακτήρα τόσο στο επίπεδο παραγωγής όσο και στο επίπεδο εμπορίας, οι οποίες παρουσιάζονται στις περιοχές όπου η εν λόγω παραγωγή κατέχει σημαντική θέση-
ότι η σύσταση οργανώσεων παραγωγών και ο καθορισμός του ρόλου τους πρέπει να αποτελέσει προϋπόθεση για κάθε δράση που προορίζεται να καλύψει τις ελλείψεις σε επίπεδο παραγωγής και εμπορίας- ότι η αναγνώρισή τους πρέπει να υπόκειται στην τήρηση ορισμένων ειδικών κανόνων που αποσκοπούν στην ενίσχυση της σταθερότητάς τους και στη διεύρυνση του ρόλου τους- ότι οι εν λόγω οργανώσεις αφού αναγνωριστούν δύνανται να συμμετέχουν αποτελεσματικά στην προσαρμογή του τομέα, εφόσον υποβάλλουν ένα πρόγραμμα που να αφορά διάφορες δράσεις- ότι η κατάρτιση των προγραμμάτων αυτών αντιπροσωπεύει σημαντική χρηματοδοτική προσπάθεια- ότι, κατά συνέπεια, πρέπει να προβλεφθεί, προς το σκοπό αυτό, η χορήγηση ειδικής ενίσχυσης που να καταβάλλεται εφάπαξ στις εν λόγω οργανώσεις-
ότι, για να διασφαλιστεί η αποτελεσματικότητα των προβλεπομένων μέτρων, πρέπει να προβλεφθεί ένα ελάχιστο όριο παραγωγής που να δύναται να διατεθεί στο εμπόριο ανά οργάνωση παραγωγών-
ότι το πρόγραμμα "Βελτίωση της ανταγωνιστικότητας του τομέα των σμέουρων που προορίζονται για τη βιομηχανία μεταποίησης" έχει ως στόχους να προωθήσει τη διάθεση της παραγωγής και να μειώσει το κόστος της- ότι, για την υλοποίηση των εν λόγω στόχων, πρέπει να προβλεφθούν συγχρόνως μεμονωμένες δράσεις που θα πρέπει να αναληφθούν από κάθε οργάνωση παραγωγών και άλλες δράσεις τις οποίες θα πρέπει να αναλάβουν η οργάνωση ή οργανώσεις παραγωγών στην ίδια ζώνη παραγωγής, προβλέποντας εξάλλου τη συνεργασία με ινστιτούτα ή/και αρμόδιους τεχνικούς ή επιστημονικούς οργανισμούς ή μεταποιητές-
ότι το πρόγραμμα εγκρίνεται, με τη συμφωνία της Επιτροπής, από τις εθνικές αρχές για ανώτατη περίοδο που αντιστοιχεί σε ένα συνήθη κύκλο φύτευσης οκτώ ετών, και ενισχύεται στην υλοποίησή του με τη χορήγηση χρηματοδοτικής συνδρομής από κοινού από τα ενδιαφερόμενα κράτη μέλη και από την Επιτροπή- ότι είναι ωστόσο σημαντικό να περιοριστεί το ύψος της εν λόγω ενίσχυσης για ορισμένες δράσεις
ότι ο παρών κανονισμός αποσκοπεί στη διαφύλαξη των συμφερόντων των ενδιαφερομένων παραγωγών σε ένα τομέα που αντιμετωπίζει δυσκολίες, καθώς και στη διατήρηση, ή ακόμα και στην αύξηση, των δυνατοτήτων πρόσβασής τους στην αγορά- ότι, κατά συνέπεια, τα προβλεπόμενα μέτρα πρέπει να θεωρηθούν ως μέτρα παρέμβασης που προορίζονται για τη ρύθμιση της αγοράς,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα μέτρα που προβλέπονται στον παρόντα κανονισμό εφαρμόζονται για τους κοινοτικούς παραγωγούς των σμέουρων που υπάγονται στον κωδικό ΣΟ ex 0810 20 10 και προορίζονται για μεταποίηση.
Άρθρο 2
1. Οι οργανώσεις παραγωγών η οικονομική δραστηριότητα των οποίων συνίσταται στην παραγωγή και την εμπορία σμέουρων που αναφέρονται στο άρθρο 1 και πληρούν ορισμένους κανόνες που πρόκειται να καθοριστούν με σκοπό την ενίσχυση της σταθερότητάς τους και την ενδυνάμωση του ρόλου τους, αναγνωρίζονται από τις αρμόδιες αρχές των κρατών μελών στα πλαίσια του παρόντος κανονισμού, υπό τον όρο ότι η παραγωγή των μελών τους υπερβαίνει τους 1 000 τόνους για την περίοδο εμπορίας που προηγείται της αίτησης αναγνώρισης.
Η περίοδος εμπορίας εκτείνεται από την 1η Ιουνίου έως τις 31 Μαΐου.
Η αίτηση αναγνώρισης πρέπει να υποβάλλεται στις αρμόδιες εθνικές αρχές εντός προθεσμίας που πρόκειται να καθοριστεί από την έναρξη της ισχύος του παρόντος κανονισμού.
2. Τα κράτη μέλη χορηγούν εφάπαξ μια κατ' αποκοπή ενίσχυση στις αναγνωρισμένες οργανώσεις παραγωγών που έχουν υποβάλει, κατ' εφαρμογή του παρόντος κανονισμού, πρόγραμμα βελτίωσης της ανταγωνιστικότητας του τομέα των σμέουρων που προορίζονται για τη βιομηχανία μεταποίησης, το οποίο έχει εγκριθεί από τις αρμόδιες εθνικές αρχές.
3. Το ύψος της ενίσχυσης που προβλέπεται στην παράγραφο 2 καθορίζεται σε 50 Ecu ανά τόνο σμέουρων που προορίζονται για τη βιομηχανία μεταποίησης και διατίθενται στο εμπόριο από την οργάνωση παραγωγών κατά κανόνα κατά τη διάρκεια της πρώτης περιόδου εμπορίας που έπεται της ημερομηνίας της ειδικής αναγνώρισης. Οι χορηγούμενες ενισχύσεις επιστρέφονται από το Ευρωπαϊκό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, σε ποσοστό 50 % του ύψους τους.
4. Τα κράτη μέλη ανακοινώνουν στην Επιτροπή τις οργανώσεις παραγωγών που είναι αναγνωρισμένες δυνάμει της παραγράφου 1, τον αριθμό των μελών τους και τις ποσότητες που διατέθηκαν στο εμπόριο από κάθε οργάνωση κατά τη διάρκεια της πρώτης περιόδου εμπορίας που έπεται της αναγνώρισης.
Άρθρο 3
1. Το πρόγραμμα βελτίωσης της ανταγωνιστικότητας του τομέα των σμέουρων που προορίζονται για τη βιομηχανία μεταποίησης, το οποίο υποβάλλεται από τις αναγνωρισμένες οργανώσεις παραγωγών, πρέπει να έχει ως στόχους την ικανοποιητικότερη διάθεση στην αγορά των σμέουρων που προορίζονται για μεταποίηση και τη μείωση του κόστους παραγωγής.
2. Το πρόγραμμα πρέπει να υποβάλλεται το αργότερο εντός 12 μηνών από την ημερομηνία αναγνώρισης της οργάνωσης παραγωγών.
Άρθρο 4
1. Για την υλοποίηση των εν λόγω στόχων, το πρόγραμμα περιλαμβάνει:
α) δράσεις που πρέπει να υποβάλλονται και να αναλαμβάνονται από κάθε οργάνωση παραγωγών
και
β) δράσεις που πρέπει να υποβάλλονται και να αναλαμβάνοται από κοινού από οργανώσεις παραγωγών οι οποίες συγκροτούνται τουλάχιστον από παραγωγούς της ίδιας ζώνης παραγωγής.
2. Οι δράσεις που αναφέρονται στην παράγραφο 1 στοιχείο β), δύνανται επίσης να υποβάλλονται και να διεξάγονται από μία μόνον οργάνωση παραγωγών σε περίπτωση που οι παραγωγοί της ίδιας ζώνης παραγωγής συγκροτούν μία και μόνο οργάνωση.
Άρθρο 5
1. Οι δράσεις που αναφέρονται στο άρθρο 4 παράγραφος 1 στοιχείο α) είναι οι ακόλουθες:
α) δράσεις που αποσκοπούν στην εκμηχάνιση της συγκομιδής-
β) δράσεις σχετικά με τις υπάρχουσες φυτείες με σκοπό τη βελτίωση της καλλιέργειας ή/και των ποικιλιών της παραγωγής-
γ) δράσεις που προβλέπουν την παροχή τεχνικών συμβουλών για την υλοποίηση των προηγουμένων δράσεων.
2. Οι δράσεις που αναφέρονται στο άρθρο 4 παράγραφος 1 στοιχείο β), είναι οι ακόλουθες:
α) δράσεις που αποσκοπούν στην επιστημονική εξέταση και τη διάδοση των μέτρων που είναι κατάλληλα για την κάλυψη των διαρθρωτικών ελλείψεων της παραγωγής μέσω της ποικιλιακής βελτίωσης, του ελέγχου των ασθενειών και της καταλληλότητας για μεταποίηση των συγκομισθέντων προϊόντων, καθώς και της καταλληλότητας των χαρακτηριστικών τους σε σχέση με τις ανάγκες της βιομηχανίας μεταποίησης.
Οι εν λόγω δράσεις υποβάλλονται και αναλαμβάνονται σε συνεργασία με ινστιτούτα και αρμόδιους οργανισμούς-
β) δράσεις που αφορούν την ανάπτυξη νέων προϊόντων ή/και νέων χρήσεων των μεταποιημένων προϊόντων.
Οι εν λόγω δράσεις υποβάλλονται και αναλαμβάνονται με έναν ή περισσότερους μεταποιητές-
γ) η εκπόνηση μιας οικονομικής μελέτης σχετικά με τις προοπτικές ανάπτυξης της αγοράς νωπών σμέουρων, έτσι ώστε να εξεταστούν οι δυνατότητες μερικού προσανατολισμού της παραγωγής σμέουρων της περιοχής προς την αγορά νωπών προϊόντων.
3. Το πρόγραμμα περιλαμβάνει τουλάχιστον δύο από τις δράσεις που απαριθμούνται στην παράγραφο 1, ή, ενδεχομένως, δύο από τις δράσεις που απαριθμούνται στην παράγραφο 1 και δύο από τις δράσεις που απαριθμούνται στην παράγραφο 2.
Άρθρο 6
1. Το πρόγραμμα εφαρμόζεται για ανώτατη περίοδο οκτώ ετών από την περίοδο εμπορίας 1992/93.
2. Τα κράτη μέλη ανακοινώνουν στην Επιτροπή τα προγράμματα που τους υποβάλλουν οι οργανώσεις παραγωγών. Η Επιτροπή δύναται, εντός προθεσμίας 60 ημερών, να υποβάλει αιτήσεις για την τροποποίηση ή την απόρριψη των σχεδίων.
3. Τα προγράμματα που έχουν γίνει αποδεκτά ή που έχουν τροποποιηθεί από την Επιτροπή εγκρίνονται από την αρμόδια αρχή τους κράτους μέλους. Τα εγκριθέντα προγράμματα τυγχάνουν κοινοτικής ενίσχυσης που ανέρχεται στο 40 % του ύψους των δαπανών, εφόσον η χρηματοδότησή τους γίνεται κατά το 35 % του ύψους των δαπανών, εφόσον η χρηματοδότησή τους γίνεται κατά το 35 % από τις οργανώσεις παραγωγών και κατά το 25 % από το κράτος μέλος.
Εντούτοις, για τις δράσεις που αφορούν τις φυτείες με σκοπό τη βελτίωση της καλλιέργειας ή/και των ποικιλιών, το συνολικό ύψος της συνδρομής του κράτους μέλους και της κοινοτικής ενίσχυσης περιορίζεται εντός του ορίου των 1 100 Ecu ανά εκτάριο ετησίως και τούτο επί τρία έτη αρχής γενομένης από το έτος έναρξης της εφαρμογής της εν λόγω δράσης.
Άρθρο 7
Οι δράσεις που προβλέπονται στον παρόντα κανονισμό πρέπει να θεωρούνται ως μέτρα παρέμβασης που προορίζονται για τη ρύθμιση των γεωργικών αγορών κατά την έννοια του άρθρου 3 παράγραφος 4 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (3). Χρηματοδοτούνται από το ΕΓΤΠΕ, τμήμα Εγγυήσεων.
Άρθρο 8
Η Επιτροπή, σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 1035/72 (4), θεσπίζει τις λεπτομέρειες εφαρμογής του παρόντος κανονισμού. Οι εν λόγω λεπτομέρειες περιλαμβάνουν ιδίως τα μέτρα που είναι κατάλληλα για την εξασφάλιση του ελέγχου της χρησιμοποίησης της χρηματοδοτικής συνδρομής της Κοινότητας, καθώς και τις ειδικές διατάξεις για τη διασφάλιση της ορθής λειτουργίας των οργανώσεων παραγωγών.
Άρθρο 9
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιουλίου 1992.

Labels: 15
17
19
6